ซัสโก้ทุ่มซื้อปิโตรนาส 1,421 ล้าน
ซัสโก้จ่าย 1,421 ล้านบาท ซื้อปิโตรนาส รีเทล ได้ประโยชน์ภาษีจากขาดทุนเก่า 1,439 ล้าน
11 ต.ค. 2555

ซัสโก้จ่าย 1,421 ล้านบาท ซื้อปิโตรนาส รีเทล ได้ประโยชน์ภาษีจากขาดทุนเก่า 1,439 ล้าน
นายชัยฤทธิ์ สิมะโรจน์ กรรมการผู้จัดการ บริษัท ซัสโก้ (SUSCO) กล่าวว่า คณะกรรมการมีมติเห็นชอบให้บริษัทลงนามในสัญญาขายและซื้อหุ้น บริษัท ปิโตรนาส รีเทล (ประเทศไทย) หรือ PRTCL และบริษัท ยูนิเวอร์แซล ทรัพย์สิน (UPCL) มูลค่ารวมประมาณ 1,421.40 ล้านบาท คาดว่าการซื้อขายจะแล้วเสร็จในเดือน ธ.ค.นี้ 
บริษัทจะใช้เงินกู้จากธนาคารแห่งหนึ่งประมาณ 70% และใช้กระแสเงินสดภายในบริษัทประมาณ 30% ในการชำระค่าซื้อครั้งนี้ โดยจะจ่ายค่าหุ้นและเงินสดที่ยังอยู่ในบริษัทจำนวน 370.80 ล้านบาท ดังนั้นบริษัทจะต้องชำระเงินทั้งหมด 1,792.20 ล้านบาท เพื่อจะมีกำไรและมีรายได้จากค่าเช่าเพิ่มขึ้นอีกด้วย
การซื้อหุ้นครั้งนี้ บริษัทจะได้ธุรกิจของ PRTCL คือ การจำหน่ายน้ำมันเชื้อเพลิงสำหรับยานยนต์ภายในประเทศไทย โดยผ่านเครือข่ายสถานีบริการน้ำมันจำนวน 96 สถานี ภายใต้เครื่องหมายการค้า PETRONAS 
นอกจากนี้ ยังได้ธุรกิจร้านค้าสะดวกซื้อที่ตั้งอยู่ในสถานีบริการมีพื้นที่เฉลี่ยร้านละ 129 ตารางเมตร ในขณะที่พื้นที่ที่ให้เช่าแก่บุคคลอื่นๆ จะอยู่ที่ 165 ตารางเมตร ธุรกิจร้านสะดวกซื้อจะเสริมสร้างให้ธุรกิจสถานีบริการน้ำมันมีความสมบูรณ์มากยิ่งขึ้น
สำหรับประโยชน์ที่จะได้รับ บริษัทจะสามารถร่นระยะเวลาที่จำเป็นต้องใช้ในการขยายธุรกิจและเพิ่มจำนวนสถานีบริการได้มาก เนื่องจากสถานีบริการของกลุ่มปิโตรนาสตั้งในที่ไม่ทับซ้อนกับของบริษัท ส่วนใหญ่จะตั้งอยู่ในเมืองใหญ่ โดยเฉพาะในเขตกรุงเทพมหานครและปริมณฑล โดยกว่า 57% ตั้งอยู่ใน 3 จังหวัดที่มีประชากรหนาแน่นและมีการใช้ยานพาหนะมากที่สุดของประเทศ ซึ่งมีการจราจรคับคั่ง 
นอกจากนี้ บริษัทยังจะได้ผลประโยชน์ทางภาษี เนื่องจากทั้งสองบริษัทมีผลประกอบการขาดทุนสะสมในอดีตรวมกันประมาณ 1,439.27 ล้านบาท
ข่าวดีเรื่องการซื้อปิโตรนาสฯ ของซัสโก้ มีการเก็งกำไรมานานและไล่ราคาเพิ่มขึ้นมามาก แต่เมื่อเปิดเผยข่าวอย่างเป็นทางการ ราคาหุ้นกลับลดลง 0.04 บาท ปิดที่ 3.60 บาท